Offentliggørelse af en ansøgning om EU-ændring af produktspecifikationen for en betegnelse i vinsektoren i henhold til artikel 97, stk. 3, i Europa-Parlamentets og Rådets forordning (EU) nr. 1308/2013

(2020/C 351/09)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse.

ANSØGNING OM EN EU-ÆNDRING AF PRODUKTSPECIFIKATIONEN

»VENEZIA«

PDO-IT-A0517-AM03

Ansøgningsdato: 2.8.2019

1. Ansøger og legitim interesse

Consorzio Vini Venezia [Venedigs vinkooperativ]

Frivilligt kooperativ

2. Afsnit i produktspecifikationen, som berøres af ændringen

☐ Produktets betegnelse

☒ Vinavlsproduktets kategori

☒ Tilknytning

☐ Restriktioner for afsætningen

3. Beskrivelse af og begrundelse for ændringen

3.1. Indførelse af kategorierne (4) mousserende vin og (6) aromatisk mousserende kvalitetsvin

Afsnit i produktspecifikationen, som berøres af ændringen

Artikel 1 — Betegnelse og vine

Beskrivelse og begrundelse

Beskrivelse: Kategorierne (4) mousserende vin og (6) aromatisk mousserende kvalitetsvin tilføjes.

Begrundelse: De mousserende vine, der er omfattet af den beskyttede oprindelsesbetegnelse »Venezia«, fremstilles i øjeblikket under kategori (5) mousserende kvalitetsvin, hvilket betyder, at det med hensyn til fremstilling og kemiske/fysiske parametre såsom det totale minimumsalkoholindhold udtrykt i volumen på 10,5 % i produktspecifikationen for mousserende vin er muligt at henvise til de nye kategorier af vinavlsprodukter, nemlig (4) mousserende vin og (6) aromatisk mousserende kvalitetsvin — sidstnævnte hvis den fremstilles af aromatiske druesorter. I dette område er det desuden typisk, at der foretages eftergæring i autoklaver i forskellige tidsintervaller med forskellige overtryksværdier, hvilket undertiden forsinker frigivelsen af vin til forbrug inden for de frister, der er fastsat i den gældende lovgivning for de relevante produktkategorier.

Foruden fremstillingen af vin i kategorien »mousserende kvalitetsvin«, som allerede er omfattet af den gældende produktspecifikation, er det derfor nødvendigt udtrykkeligt at angive, at vinen også fremstilles i kategorierne »mousserende vin» og »aromatisk mousserende kvalitetsvin«. Disse vintyper fremstilles rent faktisk allerede i området som følge af løbende teknologisk innovation. Fremstillingen af mousserende vin er veletableret i området grundet den mangeårige tilstedeværelse af druesorter, der er egnede til fremstilling af mousserende vin, herunder Pinot Nero, Pinot Grigio, Pinot Bianco, Traminer Aromatico, Tocai Friulano, Verduzzo, Glera og Raboso. Fremstillingen af mousserende vin i området med den beskyttede oprindelsesbetegnelse »Venezia« har gjort det muligt for producenterne at opnå betydelige færdigheder og omfattende kommerciel succes, herunder internationalt, takket være deres personlige færdigheder og forretningssans.

Med denne ændring bliver det muligt at udvide det kommercielle udbud af vine med den beskyttede oprindelsesbetegnelse »Venezia« og skabe større fleksibilitet i produktionskæden. Ændringen vedrører enhedsdokumentets punkt 1.3, 1.4, 1.5 og 1.8.

3.2. Tilknytning til området

Afsnit i produktspecifikationen, som berøres af ændringen

Artikel 8 — Tilknytning til området

Beskrivelse og begrundelse

Der er angivet yderligere oplysninger om tilknytningen for de nye kategorier af vinavlsprodukter, da der er en veletableret tradition for fremstilling af vin, der henhører under kategorien mousserende vin, mousserende kvalitetsvin og aromatisk mousserende kvalitetsvin, og som traditionelt fremstilles ved at foretage eftergæring i autoklaver (Charmat-metoden), i området for den beskyttede oprindelsesbetegnelse »Venezia«, dvs. i området fra bakkerne omkring Treviso og ned til Piave-dalen. I dette område foretages der typisk eftergæring i autoklaver i forskellige tidsintervaller, hvilket forsinker frigivelsen til forbrug af den fremstillede vin, for at tilføre vinen visse særlige kendetegn, som f.eks. noter af sprødt brød, afhængigt af varigheden af kontakten mellem de opløste gærceller og den vin, der er genstand for eftergæring, og fine, varige bobler baseret på varigheden af eftergæringen.

Der er også angivet yderligere oplysninger om tilknytningen til de menneskelige faktorer ud fra de oplysninger, der allerede er anført i produktspecifikationens artikel 8.

De yderligere oplysninger om tilknytningen vedrører afsnit 4 i enhedsdokumentet og artikel 8 i produktspecifikationen.

3.3. Maksimale udbytter

Afsnit i produktspecifikationen, som berøres af ændringen

Artikel 4 — Vindyrkningsstandarder

Beskrivelse og begrundelse

Udbyttet er fastsat for de nye kategorier af vinavlsprodukter, nemlig »mousserende vin« og »aromatisk mousserende kvalitetsvin«, og det henviser til det udbytte, der allerede er fastsat for kategorien »mousserende kvalitetsvin«. Af præcisionsårsager er de maksimale udbytter blevet angivet i enhedsdokumentet, herunder henvisninger til kategorierne af vinavlsprodukter samt de relevante vintyper, og henvisningerne til de pågældende kategorier er blevet føjet til tabellen over udbytter i produktspecifikationens artikel 4.

Ændringen vedrører afsnit 1.5.2 i enhedsdokumentet og artikel 4 i produktspecifikationen.

ENHEDSDOKUMENT

1. Betegnelse

Venezia

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Mousserende vin

5. Mousserende kvalitetsvin

6. Aromatisk mousserende kvalitetsvin

8. Perlevin

4. Beskrivelse af vinen/vinene

Kategori (1) Vin — Rødvine: »Venezia« Rosso og »Venezia« med angivelse af druesort

Rødvine med den beskyttede oprindelsesbetegnelse »Venezia«, herunder vine med angivelse af druesorterne Merlot, Cabernet Sauvignon, Carmènere, Malbech, Cabernet, Refosco dal Peduncolo Rosso og Pinot Nero, har en farve, der går fra rubinrød til en intens rød med eventuelle strejf af granatrød eller violet, når de er bestemt til modning som typen Riserva. De har en intens, fin og vedvarende aroma, tør, harmonisk og blød smag, nogle gange med en græsagtig eller frugtagtig smag, afhængigt af de vigtigste anvendte druesorter. Det totale minimumsalkoholindhold udtrykt i volumen er på 11 % vol. og på 12,5 % vol. for vin med benævnelsen Riserva. Minimumsindholdet af sukkerfrit ekstrakt er 23 g/l og 25 g/l for vin med benævnelsen Riserva.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske karakteristika Maksimalt totalt alkoholindhold (i % vol.) Minimalt virkeligt alkoholindhold(i % vol.) 11 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/liter) Maksimalt totalt svovldioxidindhold (i mg/l)

Kategori (1) Vin — Hvidvine og rosévine: Venezia Bianco, Venezia med angivelse af druesort, Venezia Rosato

Hvidvine med den beskyttede oprindelsesbetegnelse »Venezia«, herunder med angivelse af druesorterne Chardonnay, Pinot og Pinot Grigio (herunder roséudgaven), Manzoni Bianco, Verduzzo, Sauvignon, Pinot Bianco, Tai og Traminer, har en strågul eller gyldengul farve, af og til med et grønligt skær. Rosévinene har en mere eller mindre kraftig roséfarve, af og til med et kobberagtigt skær. De har en intens og karakteristisk aroma, tør, harmonisk og blød smag, idet smagen nogle gange er frugtagtig afhængigt af de vigtigste anvendte druesorter såsom Pinot og Pinot Grigio. Det totale minimumsalkoholindhold ligger fra 10,5 % vol. for »Venezia« Rosato til 11 % vol. for de øvrige typer. Minimumsindholdet af sukkerfrit ekstrakt er 14 g/l og 16 g/l for »Venezia« Rosato.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske karakteristika Maksimalt totalt alkoholindhold (i % vol.) Minimalt virkeligt alkoholindhold(i % vol.) 10,5 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/liter) Maksimalt totalt svovldioxidindhold (i mg/l)

Kategori (1) Vin — »Venezia« med benævnelsen Passito, herunder med angivelse af druesort

Vine med den beskyttede oprindelsesbetegnelse »Venezia« fremstilles også i en Passito Bianco-udgave (hvid stråvin) og med angivelse af druesorten Verduzzo. De har en mere eller mindre intens gyldengul farve, af og til ravfarvet; en intens og karakteristisk aroma, en sød, harmonisk og blød smag. Det totale minimumsalkoholindhold er på 15 %, tørstof minimum 26 g/l.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske karakteristika Maksimalt totalt alkoholindhold (i % vol.) Minimalt virkeligt alkoholindhold(i % vol.) 12 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/liter) 25 Maksimalt totalt svovldioxidindhold (i mg/l)

Kategori (4) Mousserende vin, (5) Mousserende kvalitetsvin og (6) Aromatisk mousserende kvalitetsvin

De mousserende hvidvine og rosévine i de forskellige kategorier med den beskyttede oprindelsesbetegnelse »Venezia«, herunder med angivelse af druesorterne Pinot, Pinot Grigio, Pinot Nero, Chardonnay og Traminer, har et fint og gradvist forsvindende skum, en mere eller mindre strågul farve nogle gange med et gyldent eller kobberfarvet skær, eller lettere rosé, når der er tale om vine, der er fremstillet af sorte druesorter og gæret uden skallerne. De har en delikat og frugtagtig aroma; en frisk og harmonisk smag, når der er tale om brut nature til halvtør, blød og aromatisk, når der er tale om enkeltdruevinen Traminer.

Det totale minimumsalkoholindhold er på 10,5 % vol., tørstof minimum 14 g/l.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske karakteristika Maksimalt totalt alkoholindhold (i % vol.) Minimalt virkeligt alkoholindhold(i % vol.) 10,5 Minimalt totalt syreindhold 5 gram pr. liter udtrykt i vinsyre Maksimalt indhold af flygtig syre (i meq/liter) Maksimalt totalt svovldioxidindhold (i mg/l)

Kategori (8) Perlevin — »Venezia« Frizzante Bianco, Rosato med angivelse af druesort

De hvide eller rosé perlevine med den beskyttede oprindelsesbetegnelse »Venezia«, herunder med angivelse af druesorterne Pinot, Pinot Grigio og Chardonnay, har en mere eller mindre intens strågul farve eller en mere eller mindre intens kobberfarve eller rosé farve. De har en delikat og frugtagtig aroma; en tør til halvtør smag.

Det totale minimumsalkoholindhold er på 10,5 % vol., tørstof minimum 14 g/l.

Alle analytiske parametre, der ikke fremgår af tabellen nedenfor, er i overensstemmelse med de begrænsninger, der er fastsat i den nationale lovgivning og EU-lovgivningen.

Generelle analytiske karakteristika Maksimalt totalt alkoholindhold (i % vol.) Minimalt virkeligt alkoholindhold(i % vol.) 10,5 Minimalt totalt syreindhold 4,5 gram pr. liter udtrykt i vinsyre Maksimalt indhold af flygtig syre (i meq/liter) Maksimalt totalt svovldioxidindhold (i mg/l)

5. Vinfremstillingsmetoder

a. Væsentlige ønologiske fremgangsmåder

Fremstilling af mousserende vin og perlevin

Særlig ønologisk fremgangsmåde

Alle mousserende vine med den beskyttede oprindelsesbetegnelse »Venezia« i de forskellige kategorier, nemlig (4) mousserende vin, (5) mousserende kvalitetsvin og (6) aromatisk mousserende kvalitetsvin og perlevin (kategori 8) skal udelukkende fremstilles under anvendelse af eftergæring i autoklaver (Charmat-metoden).

Anvendelse af tørrede druer til fremstilling af typen Riserva.

Særlig ønologisk fremgangsmåde

Ved fremstilling af vin med benævnelsen Riserva er det muligt at anvende maksimum 30 % tørrede druer.

b. Maksimale udbytter

Kategori (1) Vin — »Venezia« Rosso, herunder med angivelse af en sort druesort

112 hektoliter pr. hektar

Kategori (1) Vin — »Venezia« Bianco, herunder med angivelse af en hvid druesort

105 hektoliter pr. hektar

»Venezia« Spumante Bianco og »Venezia« Spumante Rosato i kategorierne (4) mousserende vin og (5) mousserende kvalitetsvin

119 hektoliter pr. hektar

»Venezia« Spumante med angivelse af en hvid druesort i kategori (4) mousserende vin og (5) mousserende kvalitetsvin

105 hektoliter pr. hektar

»Venezia« Pinot Spumante, herunder Rosato, i kategori (4) mousserende vin og (5) mousserende kvalitetsvin

112 hektoliter pr. hektar

»Venezia« Traminer Spumante i kategori (4) mousserende vin, (5) mousserende kvalitetsvin og (6) aromatisk mousserende kvalitetsvin

105 hektoliter pr. hektar

Kategori (8) Perlevin — »Venezia« Frizzante Bianco og Rosato

119 hektoliter pr. hektar

Kategori (8) Perlevin — »Venezia« Chardonnay og »Venezia« Pinot Grigio, herunder Rosato

105 hektoliter pr. hektar

Kategori (1) Vin — »Venezia« Raboso

119 hektoliter pr. hektar

Kategori (1) Vin — »Venezia« med benævnelsen Passito, herunder med angivelse af druesort

75 hektoliter pr. hektar

6. Afgrænsning af det geografiske område

Produktionsområdet for druer, der er egnet til fremstilling af vin med den beskyttede oprindelsesbetegnelse »Venezia«, omfatter hele det administrative område i provinserne Venedig og Treviso.

7. Primære druesorter

Cabernet Franc N. — Cabernet

Cabernet Sauvignon N. — Cabernet

Carmenère N. — Cabernet

Chardonnay B.

Glera Lunga B. — Glera

Malbech N.

Manzoni Bianco B.

Merlot N.

Pinot Bianco B. — Pinot

Pinot Grigio — Pinot

Pinot Nero N. — Pinot

Raboso Piave N. — Friularo

Raboso Veronese N. — Raboso

Refosco dal Peduncolo Rosso N. — Refosco

Sauvignon B.

Tocai Friulano B. — Tai

Traminer Aromatico Rs

Verduzzo Friulano B. — Verduzzo

Verduzzo Trevigiano B. — Verduzzo

8. Tilknytning til det geografiske område

Den beskyttede oprindelsesbetegnelse (BOB) »Venezia« — Tilknytning til området

Der er altid blevet dyrket vin i provinserne Venedig og Treviso, men det var Republikken Venedig, der med »Stato da Terra«-statens opståen fremskyndede udviklingen af lokal vindyrkning. Efter den store tilbagegang i det 18. århundrede og en del af det 19. århundrede har vindyrkningen fået en renæssance takket være det konstante og dygtige arbejde, som især den ønologiske skole i Conegliano har udført, idet denne skole har bidraget til skabelsen af et vindyrknings- og vinfremstillingscentrum i det nordøstlige Italien. Området for den beskyttede oprindelsesbetegnelse »Venezia« har et »fugtigt tempereret« klima ikke blot på grund af breddegraden, men også på grund af beliggenheden tæt på havet og bjergene, tilstedeværelsen af laguneområder, beliggenheden på sletten og den deraf følgende vindeksponering.

Produktionsområdet for den beskyttede oprindelsesbetegnelse »Venezia«, der dækker provinserne Treviso og Venedig, er et stort område af alluvial oprindelse. Jordbunden er dannet ved aflejring af sedimenter, der hovedsageligt stammer fra afsmeltning af gletsjere i Alperne og Foralperne, og dernæst ved påvirkningerne fra de store floder Brenta, Piave, Tagliamento og i mindre omfang Livenza. Sletten kan let deles i to dele, højsletten og lavsletten, og skillelinjen er rækken af kildefremspring (fascia delle risorgive). Jordbunden på højsletten er kendetegnet ved tilstedeværelsen af grovsandede områder af fluvioglacial og fluvial oprindelse, hvor undergrunden helt består af grus. Mod syd på den anden side af rækken af kildefremspring går den grovsandede vifte gradvist over i aflejringer med en stigende mængde sand, og teksturen bliver finere på grund af tilstedeværelsen af silt og ler.

Området for den beskyttede oprindelsesbetegnelse »Venezia« kan skabe særlige kendetegn i de forskellige vine afhængigt af oprindelsesområde og de anvendte druesorter. Den løse jord, der er rig på grove bestanddele (skelet), er generelt tilplantet med hvide druesorter for at opnå en kraftigere bouquet og friskhed. Disse vine har blomster- og frugtaroma og er fremragende til fremstilling af mousserende vine. Den lerede jord er bedre egnet til røde druesorter, der anvendes til fremstilling af rødvin og rosévin med mere fylde og struktur. Lerjordens høje indhold af mineraler gør det muligt at fremstille vine med en fyldig smag takket være et godt indhold af tanniner og en optimal syrebalance.

De fremstillede vine har en farve, der går fra strågul til gyldengul takket være en mere eller mindre langvarig udblødning, en intens, fin og vedvarende bouquet, takket være temperaturudsvingene inden for høsten, og en harmonisk, ren og fremtrædende smag takket være den naturligt grovsandede jordbund, der kendetegner den nordlige del og tilstedeværelsen af lerholdig silt i den sydlige del. Det følger heraf, at de hvidvine, der fremstilles på den løse jord, har en frisk og frugtagtig aroma og er særligt velegnede til fremstilling af mousserende vin, mens rødvinene, der ofte dyrkes på lerjord, har en struktur og en holdbarhed, der navnlig egner sig godt til lagring.

Kategori (1) Vin:

Takket være den tunge lerjord, hvor der dyrkes røde druer til fremstilling af vine i denne kategori, har rødvine og rosévine fra området for den beskyttede oprindelsesbetegnelse Venezia mere fylde og struktur samt intense farver, der bevares i årenes løb. En duft af marmelade og bær eller krydrede noter af tobak eller græsnoter kan være mere udtalte. Alt i alt er smagen altid rund, med et godt tanninindhold, og syrebalancen er optimal. Hvidvine fremstillet af druer, der dyrkes på løs jord, som er rig på grove bestanddele (skelet), er friske og parfumerede og har til at begynde med en duft af frugter og blomster, som forfines til en æble-, pære- eller abrikosduft, der står i kontrast til duften af akacie, markblomster og kamille. Strukturen svinger, men den er kendetegnet ved en fremragende æblesyre, der skyldes temperaturudsvingene mellem dag og nat. Disse kendetegn er særlig fremtrædende i stråvin. I denne region er det en gammel tradition at opbevare druer til fremstilling af stråvin i et tørrerum. Ofte tørres druerne først på vinstokken. Navnlig sorterne Verduzzo Trevigiano og Friulano er velegnede til tørring og sammenstikkes med en variabel procentdel af andre sorter for at øge den aromatiske del eller syreindholdet.

Kategorierne (4) mousserende vin (5), mousserende kvalitetsvin (6), aromatisk mousserende kvalitetsvin og (8) perlevin:

De hvide druesorter giver vine med frugt- eller blomsteraroma, og de dyrkes på løs jord, der er rig på grove bestanddele (skelet), der giver dem en bedre bouquet og friskhed som følge af de temperaturudsving mellem dag og nat, der er kendetegnende for et tempereret og fugtigt klima. Det er grunden til, at de egner sig særlig godt til fremstilling af mousserende vin og perlevin, en metode, der er så rodfæstet i denne region, at den er en af de vigtigste i verden. Et klart udtryk for dette områdes store betydning.

De mousserende hvidvine og rosévine i de forskellige kategorier med den beskyttede oprindelsesbetegnelse »Venezia«, herunder med angivelse af druesorterne Pinot, Pinot Grigio, Pinot Nero, Chardonnay og Traminer, har en mere eller mindre strågul farve nogle gange med et gyldent eller kobberfarvet skær, eller lettere rosé, når der er tale om vine, der er fremstillet af sorte druesorter og gæret uden skallerne. De har et fint skum, der holder længe, og en delikat og til tider frugtagtig aroma. De har en frisk smag, når der er tale om brut nature til halvtør, blød og aromatisk, når der er tale om enkeltdruevinen Traminer.

Der er en veletableret tradition i området for den beskyttede oprindelsesbetegnelse »Venezia«, dvs. i området fra bakkerne omkring Treviso ned til Piave-dalen, for fremstilling af vin i kategorien mousserende vin, mousserende kvalitetsvin og aromatisk mousserende kvalitetsvin ved at foretage eftergæring i autoklaver (Charmat-metoden). I dette område foretages der for disse vine typisk eftergæring i autoklaver i forskellige tidsintervaller, hvilket forsinker frigivelsen til forbrug af den fremstillede vin, for at tilføre vinen visse særlige kendetegn, som f.eks. noter af sprødt brød, afhængigt af varigheden af kontakten mellem de opløste gærceller og den vin, der er genstand for eftergæring, og fine, varige bobler baseret på varigheden af eftergæringen.

De hvide eller rosé perlevine i kategori (8) med den beskyttede oprindelsesbetegnelse »Venezia«, herunder med angivelse af druesorterne Pinot Grigio og Chardonnay, har en mere eller mindre intens strågul eller pink farve af varierende intensitet, nogle gange kobberfarve i tilfælde af Pinot Grigio. De har en delikat og frugtagtig aroma; en tør til halvtør smag.

Menneskelige faktorer

Siden romertiden er der blevet fremstillet vin i de områder, der er omfattet af den beskyttede oprindelsesbetegnelse "Venezia", hvilket fremgår af den omfattende dokumentation, der er blevet fundet. Mange af disse områder blev forladt under barbarernes invasion. I middelalderen besluttede biskopper i Concordia Sagittaria at bygge Summaga-klosteret, der senere blev overdraget til benediktinermunkene, som var med til at udvide de arealer, der var beplantet med vinstokke og hvede. Klostrene blev sande læringscentre, og fra det 19. århundrede udgjorde de vigtige referencepunkter for vindyrkning og vinfremstilling. Det var imidlertid Republikken Venedig, der med udviklingen af »Stato da Terra« i høj grad fremskyndede udviklingen af lokal vindyrkning, idet der blev skabt et »vindyrkningsaristokrati«, der gav små landbrugere mulighed for at tilegne sig nye oplysninger og nye vinfremstillingsteknikker.

Vinene i Venedig var af en hidtil uset kvalitet i forhold til »udefrakommende« vine (udenlandske vine). Dette skyldtes både miljøets naturlige egnethed til dyrkning af vinstokke og adelsfamiliernes kapløb om at forbedre kvaliteten, idet de forsøgte at få deres prestigefyldte status bekræftet, selv inden for vindyrkning og vinfremstilling.

Inden for vinsektoren i området for den beskyttede oprindelsesbetegnelse »Venezia« har der i de seneste 20-25 år — siden frostskaderne i 1985 — været en ny tilgang til forvaltningen af vingårde. Denne er baseret på plantetæthed og udvælgelse af kloner med henblik på at forbedre vinens kvalitet, gode færdigheder inden for vinforarbejdning og — især for mousserende vin i de forskellige kategorier — tilpasning af gæringen og eftergæring i autoklaver samt tidspunktet for vinens frigivelse til forbrug med henblik på at opnå den bedst mulige kvalitet, der bygger på den mangeårige historie, hvor menneskelig opmærksomhed, indsats og vedholdenhed med tiden har lagt grundstenen til den beskyttede oprindelsesbetegnelse »Venezia«.

Kulturen med fremstilling af mousserende vin i området er nu indlysende og kan betragtes som traditionel. Det samme gælder de anvendte sorter, der historisk set har været dyrket i produktionsområdet, og som omfatter Pinot Nero, Pinot Grigio, Pinot Bianco, Traminer, Tocai Friulano, Verduzzo, Glera og Raboso. De vine, der tilbydes, er en god afspejling af den beskyttede oprindelsesbetegnelse »Venezia« og de udbyggede tekniske og forretningsmæssige færdigheder hos producenterne.

9. Andre vigtige betingelser (emballering, mærkning, andre krav)

Ingen

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/15193

(1) EUT L 347 af 20.12. 2013, s. 671.